**“Saules skola”**

Daugavpils Dizaina un mākslas vidusskolas “Saules skola” vēsture aizsākās 1917. gada 1.septembrī, kad pēc Romas katoļu biedrības “Saule” iniciatīvas pilsētā atklāja šūšanas un rokdarbu kursus. 1927. gadā ar Izglītības ministra Jāņa Raiņa rīkojumu kursiem tika piešķirts arodskolas statuss.

Neskatoties uz sadzīviskām grūtībām, skola turpināja darboties arī pēc 2. Pasaules kara, kad tika pārdēvēta par Daugavpils Daiļamatniecības vidusskolu. Lai gan skolai bija liela nozīme tautas amatniecības tradīciju saglabāšanā, ideoloģisku apsvērumu dēļ 1953. gadā skolu slēdza.

Latvijas Trešās atmodas gaisotnē, pateicoties Daugavpils inteliģences aktīvai darbībai, 1992. gadā skolu atjaunoja kā Daugavpils Lietišķās mākslas vidusskolu. Kopš tā laika skola darbojas vēsturiskajā ēkā Saules ielā 6/8.

Šobrīd “Saules skola” realizē vidējās profesionālās izglītības programmas sešās dizaina nozarēs. Saules skolas sastāvā ietilpst arī Bērnu mākslas skola, kur bērni no 7 līdz 15 gadu vecumam apgūst vizuālās mākslas pamatus.

**Vienības nams**

1934.gada 17.augustā Daugavpilī ieradās Ministru prezidents Kārlis Ulmanis. Laukumā, kur tagad atrodas Vienības nams, K. Ulmani sveica Daugavpils Latviešu biedrības pārstāvji un lūdza viņa atbalstu nama būvei. Ministru prezidenta atbilde bija īsa un skaidra: “Uz šī laukuma pacelsies Vienības nams!”

Vienības nama celtniecībai no pilsētas valdes tika nopirkta 7000 kvadrātmetru liela zemes platība. Būves saimnieciskā vadītāja bija Latviešu biedrība, biedrības priekšnieks nama celtniecības laikā - Daugavpils apgabaltiesas priekšsēdētājs Aleksandrs Kociņš. Namu projektējis arhitekts Verners Vitands, kurš sintezējis labākās funkcionālisma un neoklasicisma arhitektūras īpašības: plāna racionālu organizāciju un monumentālus ārskatus. Pamatakmens likts 1936. gada 15. maijā, bet ēka iesvētīta un atklāta 1937. gada 19. decembrī. Vienības nams izveidots kā dažādu valsts un sabiedrisku organizāciju un komercstruktūru mājoklis. Būves kubatūra sasniedza 78 000 kubikmetrus. Celtne tolaik bijusi viena no modernākajām daudzfunkcionālām ēkām Eiropā.

2005. gadā virs teātra ieejas atjaunots vēsturisks uzraksts “Vienības nams”. Vienības nams Daugavpilī joprojām veic savu vēsturisko misiju – vieno pilsētas daudznacionālo sabiedrību un aktivizē kultūras dzīvi.

**Vienības tilts**

1935.gada 23.novembrī tika atklāts Vienības tilts, kurš savienojis divas pilsētas – Daugavpili un Grīvu. Tilta būvdarbus vadīja meistari no Vācijas, tur arī tika izgatavotas visas metāla konstrukcijas. Koka materiālus piegādāja vietējais uzņēmējs P. Meļņikovs.

Tilta metāla konstrukciju svars bija 1200 tonnas, tās pacēlās virs upes līmeņa par 7 m no katras puses un bija paralelograma formas. Tilta garums – 308,6 m, braucamās daļas platums – 7 m, gājēju celiņu platums – 1,5 m, viadukta garums – 9,4 m. Celtniecības darbi kopumā izmaksāja 1 270 000 Ls.

1936. gadā tilta abos galos no lieliem bronzas burtiem piestiprināja uzrakstus “Vienības tilts”. Satiksme pāri tiltam ar katru dienu kļuva aizvien rosīgāka.

II pasaules kara laikā tilts bija daļēji sagrauts. To atjaunoja 1945. gada martā.

Vairāk nekā 50 gadus Vienības tilts kalpoja cilvēkiem, bet laika gaitā tā stāvoklis pasliktinājās, tāpēc 1980. gadu beigās tilts pārdzīvoja rekonstrukciju, kas būtiski mainīja tā ārējo izskatu. 1989. gada 1. jūnijā notika svinīgas atvadas no vecā tilta.

Vienības tilts, kopš sava dzimšanas brīža, kļuvis par vienu no Daugavpils simboliem.

**Piemineklis 10. Aizputes kājnieku pulka un I Latvijas strēlnieku (Troickas) bataljona kritušo karavīru piemiņai** */ja šogad tiks atjaunots/*

1924. gada 14. novembrī Daugavpils cietoksnī atklāts piemineklis Zemgales divīzijas 10. Aizputes kājnieku pulka un I Latvijas strēlnieku (Troickas) bataljona Brīvības cīņās kritušo karavīru piemiņai. Veidots pēc inženiera Vilhelma Rīmera (Riemera) meta, pēc pašu pulka karavīru iniciatīvas un par viņu savāktajiem līdzekļiem.

.
Tradicionāli pie pieminekļa 5. augustā 10. Aizputes kājnieku pulka dienā notika svinības un karaspēka parāde. Savukārt, 15.oktobrī pie pieminekļa pulcējās pulka 3.bataljons, kurš turpināja Troickas pulka tradīcijas.

Pieminekļa sānos bija iestiprinātas divas granīta plāksnes.

Viena - ar veltījumu:

„ATBRĪVOŠANAS CĪŅĀS 1918.-1920.G. KRITUŠIEM 10. AIZPUTES KĀJNIEKU PULKA UN BIJ. I LATVIJAS STRĒLNIEKU BATALJONA KARAVĪRIEM.”

Otrā – ar pulka devīzi:

„TAVA TAUTA NEZUDĪS, KAD TU IESI MIRT PAR TAUTU.”

Pieminekļa pamatā tika iemūrēts pulka vēstures apraksts un kritušo saraksti. Piemineklis pārveidots pēc 2. pasaules kara: uz tā postamenta bija uzstādīti padomju vadoņu krūšutēli. Mūsdienās ir saglabājies pieminekļa postaments.

**Poļu karavīru piemiņas vieta**

1928. gada 22. aprīlī Daugavpilī, tā dēvētajā Slobodkā svinīgi tika likti pamati 237 kritušo poļu karavīru piemineklim. Šeit bija apglabāti 1. pasaules karā kritušie poļu tautības karavīri un Daugavpils atbrīvošanā kritušie 1. Leģionu pulka karavīri. Piemineklis, klātesot Valsts prezidentam Gustavam Zemgalam un Polijas diplomātiskajiem pārstāvjiem, tika atklāts tā paša gada 22. jūnijā. Uz granīta sarkofāga bronzas plāksnes bija šāds uzraksts:

„Latvijas Neatkarības cīņās kritušo varonīgo Polijas karavīru dārgai piemiņai. 1919.-1920.”

Projekta autors bija arhitekts Aleksandrs Birzenieks.

1950.-1970. gados padomju vara pilnībā iznīcināja poļu karavīru kapus.

Pēc Latvijas neatkarības atjaunošanas, 1992. gada 22. novembrī nopostītas kapsētas vietā tika atklāts jauns piemineklis poļu karavīru piemiņai – krusts, kura augstums ir 13 m. Krusts veidots dzelzsbetonā pēc mākslinieka Romualda Gibovska un arhitektes Vandas Baulinas projekta.

**Latvijas armijas karavīru brāļu kapi**

Daugavpilī luterāņu kapsētā atrodas Latvijas Brīvības cīņās Latgales frontē 1920. gadā kritušo Latvijas armijas karavīru Brāļu kapi. 1928. gada 22. jūnijā Valsts prezidents Gustavs Zemgals šajā vietā atklāja granīta pieminekli, kura meta autors ir arhitekts Aleksandrs Birzenieks. Tā frontālajā pusē ir bronzas plāksne ar reljefā veidotu zobenu un tekstu: „LATVJU VAROŅIEM PATEICĪGĀ TAUTA. 1928.” Otrajā pusē – melna granīta plāksne ar gadskaitļiem 1919.-1920. Pieminekli par saviem līdzekļiem uzcēla Brāļu kapu komitejas Daugavpils nodaļa. Brāļu kapos apbedīti aptuveni 140 karavīri. Katru kapa vietu rotā betona krusts (1939) ar iekaltu kritušā karavīra uzvārdu, dienesta pakāpi un karaspēka daļu. Ik gadu Lāčplēša dienā daugavpilieši ar piemiņas brīdī godina Latvijas brīvības cīnītājus.

**Daugavpils Universitāte**

Daugavpils Universitātes pirmsākumi ir meklējami 1921. gadā, kad Daugavpilī, sakarā ar profesionāli sagatavotu skolotāju trūkumu, tika atvērta Latgalē pirmā četrgadīgā pedagoģiskā vidusskola. 1922. gadā to pārdēvēja par Skolotāju semināru un pārcēla uz tam paredzētajām telpām Saules ielā 1/3.

1923. gada 1. augustā Skolotāju semināru pārveidoja par Daugavpils Valsts skolotāju institūtu (DVSI) ar piecgadīgu mācību programmu. Institūta uzdevums bija audzināt un mācīt jauno skolotāju paaudzi, tādējādi liekot pamatus skolotāju sagatavošanas sistēmai Latvijā. Kopumā no 1923. līdz 1940. gadam Daugavpils Valsts skolotāju institūts direktores Valērijas Seiles vadībā, sagatavoja 505 skolotājus.

1952. gada 18. aprīlī tika izdota pavēle par DVSI reorganizēšanu par augstāko mācību iestādi – Daugavpils Pedagoģisko institūtu (DPI). 1956. gadā tika uzcelts jauns mācību korpuss 5. augusta (tagad Vienības) ielā 13.

Ar Latvijas Republikas Izglītības, kultūras un zinātnes ministrijas 1993. gada 22. februāra pavēli Daugavpils Pedagoģiskajam institūtam, ievērojot tā studiju un zinātnisko potenciālu, tika piešķirts universitātes statuss.

2001. gada 5. martā Satversmes sapulce apstiprināja Daugavpils Pedagoģiskās universitātes nosaukuma maiņu uz Daugavpils Universitāti.

Daugavpils Universitāteir vienīgā universitāte Latgalē.

**Valerijas Seiles (1891-1970) piemiņas vieta Daugavpilī**

Ievērojama Latgales izglītības darbiniece, zinātniece, publiciste, bibliogrāfe, politiķe. Viena no pirmajām sievietēm Latgalē, kas ieguvusi akadēmisko izglītību. Pirmā pasaules kara laikā darbojās Latgales bēgļu palīdzības biedrībā. Aktīvi piedalījās vēsturiskā Latgales kongresa organizēšanā un norisē. Strādājusi par skolotāju Rēzeknē, bijusi Rēzeknes apriņķa tautskolu inspektore, Tautas padomes locekle, Satversmes sapulces deputāte, izglītības ministra biedre. No 1923.-1940. gadam bijusi Daugavpils Valsts skolotāju institūta direktore. Latgaliešu skolotāju savienības (vēlāk Latgaliešu skolotāju centrālā biedrība) dibinātāja, biedre un valdes priekšsēdētāja, Latvijas Skolotāju savienības biedre, kā arī vairāku citu biedrību biedre. Vairāku rakstu un grāmatu autore par vēstures, kultūras un pedagoģijas jautājumiem.

Apbalvota ar IV šķiras Triju Zvaigžņu ordeni (1926), 1940. gadā saņēma Tēvzemes balvu.

Apbedīta Daugavpils katoļu kapos. 1991. gadā, atzīmējot V. Seiles 100 gadu jubileju, Daugavpils katoļu kapos atklāts tēlnieka Bērtuļa Buļa veidots kapa piemineklis.

**J. Raiņa Daugavpils 6. vidusskola**

J. Raiņa Daugavpils 6.vidusskola ir viena no vecākajām Daugavpils skolām. Skolas vēsture aizsākās 1875. gada augustā, kad Grīvā tika atvērta vācu skola *(Deutsche Schule zu Griwe).* 1875. gada 8. augustā skolas gaitas uzsāka Jānis Pliekšāns (Rainis), iestājoties Grīvas skolas sestajā (zemākajā) klasē. Te viņš apguva reliģiju, vācu un krievu valodu, matemātiku, vēsturi, ģeogrāfiju, dabaszinības, kaligrāfiju, zīmēšanu, dziedāšanu un vingrošanu.

Šo skolu 1886. gadā ar izcilību beidzis mākslinieks Rihards Zariņš. Šajā skolā pirmās zinības smēlies izcilais Baltijas botāniķis Kārlis Reinholds Kupfers.

No 1954. gada skola nes Raiņa vārdu.

**Stropu estrāde**

Daugavpils Stropu estrādē notika gan pēdējie Latvijas brīvvalsts, gan arī pirmie atjaunotās valsts Latgales Dziesmu svētki, kuri izskanēja tautai izšķirošu pavērsienu brīžos 1940. un 1990. gados.

I Latgales Dziesmusvētkos piedalījās 240 jauktie kori, 17 vīru kori un 36 pūtēju orķestri, kopskaitā 11 120 dalībnieki no visas Latvijas, virsdiriģenta Teodora Reitera vadībā. Skatītāju skaits bija 98 000. Latgales dziesmu svētkiem tika sagatavota plaša pasākumu programma: Latgales rakstniecības izstāde, rakstnieku vakari, teātra un kino izrādes, mākslas un senvēstures izstādes.

Svētku koncerts notika 16. jūnijā Stropu estrādē, kas bija būvēta tā, lai dziesmu skaņas plūstu no Daugavas krastiem uz ziemeļiem Latgales kalnos un ielejās.

Pirmie Latgales un visas Latvijas liktenīgie pēdējie pirmskara Dziesmusvētki sākās un noslēdzās ar latviešu tautas kvēlo lūgšanu “Dievs, svēti Latviju”, bet nākošajā dienā sākās tautas pusgadsimta garais ciešanu ceļš.

1990. gada Latgales Dziesmusvētki, kas notika 26.-27. maijā, trīs nedēļas pēc Latvijas valsts Neatkarības deklarācijas pieņemšanas, tik vienreizēji ieskandināja mūsu valsts atgūto brīvību savās dziesmās. Dziedātāju tūkstoši no Stropu estrādes atkal apliecināja, ka latviešu tautas gara spēks ir tautas dziesmā.

## **Spīdveja stadions "Lokomotīve"**

Pusgadsimta garumā spīdvejs ir viens no populārākajiem sporta veidiem Daugavpilī. Katras sacīkstes apmeklē vairāk nekā 5,5 tūkstoši skatītāju.

Par spīdveja pamatlicēju Latvijā tiek uzskatīts Dmitrijs Dribincevs, ar kura rūpēm Daugavpilī tika uzbūvēts spīdveja treks, kā arī 1963. gada 17. novembrī tika aizvadītas pirmās sacensības. Daugavpils komandas pirmais nosaukums bija “Iskra” (par “Lokomotīvi” tā kļuva 1966. gadā) un 1964. gadā tā debitēja PSRS čempionātā. 1965. gada 25. jūlijā risinājās pirmais Latvijas čempionāts spīdvejā - tās bija pirmās spīdveja sacensības, ko translēja (ierakstā) Latvijas TV.

1967. gadā Daugavpils komanda guva pirmo panākumu vissavienības arēnā - “Lokomotīve” kļuva par PSRS kausa ieguvēju. Šo panākumu komanda atkārtoja 1969. un 1973. gadā.

2001. gadā pilnībā tika rekonstruēts spīdveja stadions “Lokomotīve”, līdz ar to Daugavpilī varēja rīkot visaugstākā ranga sacensības, Grand Prix posmus ieskaitot. Latvijā tapa vēl viena visaugstākā līmeņa sporta bāze, kurā katru sezonu risinās Eiropas un pasaules līmeņa spīdveja sacensības.

**Daugavpils Novadpētniecības un mākslas muzejs**

Daugavpils Novadpētniecības un mākslas muzejs ir viens no vecākajiem un lielākajiem muzejiem Latgalē. Tas dibināts 1938. gada 30. maijā. Atrodas Rīgas ielā 8, vienā no skaistākajām jūgendstilā celtā pilsētas ēkām, kura ir kultūrvēsturisks arhitektūras piemineklis.

1920. gada 9. aprīlī šajā ēkā atgriežoties no emigrācijas, vienu dienu uzturējās Rainis un Aspazija. Šveicē abi dzejnieki pavadīja 14 gadus.

Daugavpilī dzejnieku pāri sveica Latgales apgabala priekšnieks un no Rīgas atbraukušie svētku komisijas delegāti. Pievakarē dzejnieki vēl paguva apskatīt Pirmā pasaules kara atstātās sekas pilsētā. Dzejnieku pārim bija sagatavota sirsnīga un viesmīlīga saņemšana – ar mūziku, latvju kareivju, dzelzceļnieku un tautas apsveikumiem. Mūzikai spēlējot un sagaidītāju pavadīti, Rainis un Aspazija devās caur piestātni uz vagonu, lai pulksten septiņos turpinātu ceļu uz Rīgu.

No 1921. līdz 1940. gadam šajā ēka bija Daugavpilī dislocētās Zemgales divīzijas štābs. Zemgales divīzijas sastāvā ietilpa 3 kājnieku pulki: 10. Aizputes, 11. Dobeles, 12. Bauskas un viens vieglās artilērijas pulks. Divīzija tika izvietota Daugavpils cietoksnī. Vienīgais Latvijas armijas Jātnieku pulks atradās Andreja Pumpura ielā.

Kopš 1959. gada šajā ēka atrodas Daugavpils Novadpētniecības un mākslas muzejs.

**Andreja Pumpura skvērs**

Daugavpilī Andreja Pumpura vārdā nosaukta iela Jaunbūvē un skvērs, kas atrodas pretī Vienības namam, izveidots 19. gadsimta otrajā pusē.

1896. gadā Andrejs Pumpurs ar ģimeni (sievu Edi, dēliem Arturu, Teodoru, Aleksandru, Indriķi, meitām Almu, Elzi) pārcēlās uz dzīvi Daugavpilī un uzsāka darbu kara intendantūrā, kur viņš pavadīja armijas mantu sūtīšanu pa Krieviju un Āziju, bija arī Ķīnā. Šie biežie un tālie ceļojumi atspoguļojušies ceļojumu aprakstos “Austrumā, aiz zemēm, jūrām”.

Eposa “Lāčplēsis” autora mūža pēdējie gadi paiet pilsētā, kas atrodas pie viņa iemīļotās Daugavas. Viņš iekļāvās nelielajā Daugavpils latviešu inteliģences pulciņā, bija viens no Latviešu biedrības dibināšanas iniciatoriem. Daugavpils periodā uzrakstīti dzejoļi „Volga”, „Domas par iznīcību jauna gada naktī”, „Mana tēvija”.

Skvērā izvietots tēlnieces I. Krūmiņas 1966. gadā veidotais dzejnieka Andreja Pumpura krūšutēls. Dzejnieka vārdu skvērs nes no 1988. gada.

Skvērā atrodas Sv. Aleksandra Ņevska pareizticīgo kapela un piemineklis Nevainīgajiem sarkanā terora upuriem (tēlniece J. Volkova).

**Staņislava Broka Daugavpils Mūzikas vidusskola**

Staņislava BrokaDaugavpils Mūzikas vidusskola dibināta 1923. gadā kā Latgales Tautas konservatorija ar mērķi izkopt dziedāšanas un mūzikas mākslas izpratni un estētisko gaumi, kā arī citādi sekmēt tautas muzikālo izglītību un veicināt dziedāšanas un mūzikas mākslas attīstīšanos un tās pieejamību plašākām tautas masām. Konservatorijas dibinātājas bija vairākas Daugavpils organizācijas: Daugavpils Latviešu biedrība, Daugavpils dzelzceļu mezgla kultūrveicināšanas biedrība, Daugavpils Latviešu krājaizdevumu sabiedrība, Latgales kultūrveicināšanas biedrības "Saule" un "Blāzma", Daugavpils apriņķa skolotāju arodbiedrība, Daugavpils Latviešu dramatiskais teātris.

Profesionālās mūzikas un pedagoģijas pamatus Daugavpili ir veidojuši izcili pasniedzēji Nikolajs Vanadziņš, Alfrēds Feils, Jūlijs Rozītis u.c. 1920. gados pie skolas tika organizēts simfoniskais orķestris Paula Krūmiņa vadībā.

#### 1940. gadā konservatorija tika pārdēvēta par Daugavpils Mūzikas vidusskolu. 1970. gadā Kandavas ielā 2a tika uzcelta jauna skolas ēka.Kopš 2015. gada skolai tika piešķirts izcila kordiriģenta, mūzikas pedagoga un komponista Staņislava Broka vārds. Šodien Staņislava BrokaDaugavpils Mūzikas vidusskola ir kļuvusi par pilsētas mūzikas dzīves centru.

#### **Daugavpils Valsts ģimnāzija**

1921. gada 3. jūnijā uz reālskolas bāzes atvēra Daugavpils valsts vidusskolu ar latviešu mācību valodu - pirmo latviešu skolu Daugavpilī. Daugavpils valsts vidusskola savas telpas dalīja ar 2. latviešu pamatskolu, Valsts pedagoģisko semināru, Latgales tautas konservatoriju, Latviešu biedrības komercskolu, līdz ar to skola faktiski kļuva par latviskās izglītības centru Daugavpilī. Nozīmīgs notikums skolas dzīvē bija izglītības ministra un dzejnieka Raiņa vizīte skolā, kas notika 1927. gada 24. janvārī.

1929. gadā ar izglītības ministra rīkojumu vidusskola tika pārdēvēta par ģimnāziju. 1939. gadā 15. februārī ģimnāzijā iesvētīja Daugavpils Latviešu biedrības dāvināto skolas karogu ar devīze „Par latvisku, daiļu un varenu Latviju”. Karogs tika izgatavots biedrības „Saule” sieviešu arodskolā.

1944. gadā 1. Daugavpils valsts ģimnāzija tika pārdēvēta par Daugavpils 1. vidusskolu.

1996. gadā tika uzcelta jauna skolas ēka.

2004. gadā skola atguva savu vēsturisko nosaukumu - Daugavpils valsts ģimnāzija, un ieguva jaunu skolas karogu ar devīzi „Mainies uz augšu!”

**Daugavpils pilsētas dome**

Daugavpils pilsētas domes ēka atrodas Daugavpils vēsturiskajā centrā K. Valdemāra ielā 1, pie Daugavas dambja. Ēka tika uzbūvēta 1889. gadā, sākotnēji šeit atradās Divīzijas oficieru nams.

Neatkarīgās Latvijas Republikas laikā šeit atradās pašvaldības institūcijas - Daugavpils pilsētas dome un valde. Šajā periodā pilsētas vadītāji bija E. Zinkelis (1920-1923), J. Volonts (1923-1937), A. Švirksts (1938-1940). Daugavpils pilsētas valdei bija jāveic kara laikā izpostītās pilsētas atjaunošanas darbi.

1935. gada 3. janvārī sakarā ar Daugavpils atbrīvošanas 15. gadadienu pie valdes nama, klātesot Ministru prezidenta biedram M. Skujeniekam, kara ministram J. Balodim, iekšlietu ministram V. Gulbim, tautas labklājības ministrs V. Rubulim, armijas komandierim K. Berķim, tika atklāta piemiņas plāksne.

Tā paša gada 15. maijā skvērā pretim valdes namam par godu valsts prezidentam A. Kviesim, ministru prezidentam K. Ulmanim, kara ministram J. Balodim un iekšlietu ministram V. Gulbim tika iestādīti 4 ozoli.

Pēc Latvijas Republikas neatkarības atjaunošanas šajā ēkā atkal atrodas Daugavpils pilsētas dome.